El servici de socorrisme i la Policia Local de platges realitzen un simulacre de salvament a la platja del Port de Sagunt
30 d’agost 2022

![](/media/cg4jwd4p/c_playamini.jpg?width=850&height=566.9886363636364)

El servici de socorrisme i salvament marítim de l'Ajuntament de Sagunt, coordinat amb la Policia Local de Sagunt, ha realitzat aquest matí un simulacre de rescat a la platja del Port de Sagunt amb la finalitat de comprovar l'eficàcia dels protocols d'actuació. El simulacre s'ha efectuat entre l'espigó nord i la posta i ha complit amb èxit amb els temps estipulats per a aquesta mena d'operació de rescat.

A l'activitat han assistit l'alcalde de Sagunt, Darío Moreno, el regidor de Platges, Roberto Rovira, i la vicepresidenta d’ADEAC (Associació d'Educació Ambiental i del Consumidor), Virginia Yuste. L'organització ADEAC és l'encarregada de concedir les Banderes Blaves a Espanya, un distintiu que la platja del Port de Sagunt ha renovat un any més, juntament amb les platges d’Almardà i Corint.

![](/media/wbfffah5/c_playafin.jpg?width=850&height=566.9886363636364)

Este simulacre de salvament es realitza de manera periòdica per a millorar la coordinació de tot el personal implicat a les platges, així com per a millorar els temps de reacció. El dispositiu que ha participat en el simulacre estava format per policies locals de platja, socorristes, patró d'embarcació, coordinador de socorristes, dron i el servei tècnic sanitari (ambulància i metge).

En este sentit, el regidor delegat de Platges, Roberto Rovira, ha assenyalat que «**este tipus d'exercicis serveixen per a poder coordinar tots els serveis que estan implicats en una emergència a la platja, per a comprovar que els temps de resposta són òptims en totes les platges**». Així mateix, ha explicat que «**són exercicis que desenvolupem durant tot l'estiu en totes les platges per a veure que la coordinació és efectiva i per a veure que els temps de resposta són bons**».

![](/media/jdcj1lqt/c_playamedio.jpg?width=850&height=283.97727272727275)

El simulacre ha consistit en el rescat de dues víctimes: una conscient i l'altra es trobava totalment inconscient en l'aigua. Una vegada ha sigut albirada des de la torre de control, tant el grup de socorrisme i salvament marítim com el dispositiu de policies locals s'han coordinat a la perfecció per a realitzar el rescat. La moto aquàtica del servei de socorrisme i l'embarcació de la Policia Local han aconseguit rescatar a les víctimes i s'ha habilitat una zona de seguretat que ha permés que la moto aquàtica la traslladara fins a la riba, on, entre altres mesures, se li han realitzat exercicis de reanimació cardiopulmonar i posteriorment, han traslladat a l'hospital amb l'ambulància a la víctima inconscient.

Durant el simulacre de hui, els efectius han arribat a la víctima en 1' 27'' des de l'avís de la Torre 1. El dron ha arribat just després que la moto i ha llançat el jupetí a la víctima conscient. En 2' 15'' han tret a la primera víctima fora de l'aigua; i una vegada han rescatat a la víctima inconscient, han tret a la segona víctima conscient que estava amb el jupetí posat.

L'alcalde de Sagunt, Darío Moreno, ha manifestat que este tipus de simulacres són necessaris perquè «**la seguretat és una prioritat en tots els aspectes de la ciutat, i per suposat en aquells turístics encara més. Les platges són el nostre principal atractiu, i per això aquests simulacres ens ajuden a tindre clar el protocol i a reduir el temps de resposta**».

Per part seua, la vicepresidenta d’ADEAC, Virginia Yuste, ha expressat que el simulacre li ha semblat «**espectacular**» perquè «**l'embarcació de rescat ha arribat molt ràpid, els _quad_ també, com queia el flotador del dron… i al final tot ha sigut un èxit. Així que molt contenta que a les platges es treballe tan bé, perquè la veritat és que la platja de Sagunt és un model a seguir en tota Espanya i en la resta d'Europa**».

![](/media/gfgfqmz0/c_playafinf.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/el-servici-de-socorrisme-i-la-policia-local-de-platges-realitzen-un-simulacre-de-salvament-a-la-platja-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-servici-de-socorrisme-i-la-policia-local-de-platges-realitzen-un-simulacre-de-salvament-a-la-platja-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-servici-de-socorrisme-i-la-policia-local-de-platges-realitzen-un-simulacre-de-salvament-a-la-platja-del-port-de-sagunt/ "Linked In")
*   [](mailto:?body=https://aytosagunto.es/va/actualitat/el-servici-de-socorrisme-i-la-policia-local-de-platges-realitzen-un-simulacre-de-salvament-a-la-platja-del-port-de-sagunt/)